उन्हीं पर्वों में से एक है नागपंचमी जिसे श्रावण के शुक्लपक्ष की पंचमी को मनाया जाता है। बचपन में अम्मा के घर सभी त्योहार पूरी आस्था से मनाए जाते थे। यूँ हर दिन की शुरुआत ही अम्मा की आरती के पावन वातावरण से होती और साँझ भी दिया-बाती के साथ ही होती थी, उत्सव-त्योहारों पर पूजा अर्चना और भी विशेष हो जाती थी। नागपंचमी से एक दिन पहले घर के प्रवेशद्वार के दोनों तरफ की दीवारों पर अम्मा पंचभुज के आकर में गोबर से लीप कर स्थान को स्वच्छ कर देती थी, ताकि अगली सुबह तक वह सूख जाए। अम्मा का पंचभुज एक झोंपड़ी जैसा होता, जिसकी सभी रेखाएँ वह यथासंभव सीधी रखती; लेकिन मैं फिर भी अपना पैमाना और पेंसिल लाकर उसे नाप -नाप कर सीधा कराती और वह हँसते हुई कहती 'ले कर दिया सीधा, अब ठीक! अगली बार से ये पूरा काम तुम ही करना’ और मैं नहीं, नहीं कहती अपने पैमाने पर कहीं -कहीं लग चुके गोबर को साबुन से रगड़ कर धोने भाग जाती.... बेचारी छोटी- सी अंग्रेजी स्कूल में पढ़ऩे वाली बच्ची गोबर को हाथ लगाने के ख्याल से उस समय तो दुबक जाती थी! लेकिन अगली सुबह का काम करने को तत्पर रहती और वह था क्यारी से ताज़े-ताज़े हरे पत्ते लेकर उस पंचभुज पर तब तक रगड़ना, जब तक कि वह अच्छे से हरा न हो जाए। इसके लिए अकसर तोरई या सेम के पत्ते काम में लाए जाते; क्योंकि वे थोड़े बड़े और रसदार होते थे। उस सुबह का दूसरा काम होता था तवे पर दूध में कच्चा कोयला घिसना और वह छोटी बुआ का काम होता। उसके बाद मैं पूरे उत्साह के साथ उस पंचभुज में झाड़ू की सींक के आगे थोड़ी सी रुई लपेटकर नाग की कोठरी और नागों की लहराती पाँच आकृतियाँ बनाती। कभी -कभी कोठरी की किनारी को ज्यादा सजाती तो अम्मा कहतीं -नाग बाबा को सुन्दर कोठरी नहीं दूध चाहिए। मैं तपाक से उत्तर देती -कोठरी सुन्दर होगी तो वह ज्यादा खुश होंगे, मैं अपनी जानकारी उनको बघारती और कहती अम्मा साँप तो चूहे और कीड़े-मकोड़े खाते हैं, वे दूध नहीं पीते और अम्मा समझाती कि वे चूहों और कीड़े-मकोड़े को हमारी और खेतों की रक्षा के लिए ही खाते हैं। वह बताती थी कि बारिश के मौसम में बहुत से साँप निकलते हैं, यदि हम नागपंचमी पर उनकी पूजा करेंगे तो वे प्रसन्न रहेंगे और हम पर कुपित होकर काटेंगे नहीं। उनकी मान्यता थी कि धरती शेषनाग के फन पर टिकी हुई है और इस पर्व पर न सिर्फ हम उनके कोप से मुक्त रहने व उनकी कृपा के लिए उन्हें पूजते हैं; अपितु धरती को सतत धारण किए रहने के लिए उनका आभार प्रकट करते हैं।